Radioterapiya va pozitron-emissionli tomografiya markazini tashkil etish toʻgʻrisida
(resolution, 2020-01-06)

Oʻzbekiston Respublikasi Prezidentining “2017 — 2021-yillarda Oʻzbekiston Respublikasida onkologiya xizmatini yanada rivojlantirish va aholiga onkologik yordam koʻrsatishni takomillashtirish chora-tadbirlari toʻgʻrisida” 2017-yil 4-apreldagi PQ-2866-son hamda “Xususiy tibbiyot tashkilotlarini rivojlantirish boʻyicha qoʻshimcha shart-sharoitlarni yaratish toʻgʻrisida” 2017-yil 29-dekabrdagi PQ-3450-son qarorlariga muvofiq Vazirlar Mahkamasi qaror qiladi: 1. Oʻzbekiston Respublikasi Sogʻliqni saqlash vazirligi, Investitsiyalar va tashqi savdo vazirligi hamda Toshkent shahar hokimligining chet el investitsiyasi ishtirokida “Tek grup saglik hizmetleri” MChJning Toshkent shahrida radioterapiya va pozitron-emissionli tomografiya markazini (keyingi oʻrinlarda markaz deb ataladi) tashkil etish toʻgʻrisidagi taklifi maʼqullansin. 2. Toshkent shahar hokimligi, Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi, Sogʻliqni saqlash vazirligi bilan birgalikda bir xafta muddatda “Tek grup saglik hizmetleri” MChJga investitsiyaviy va ijtimoiy majburiyatlar belgilangan holda markazni qurish uchun Toshkent shahar, Olmazor tumani, Shifokorlar koʻchasi, 2-uyda joylashgan Toshkent tibbiyot akademiyasining Koʻp tarmoqli klinikasiga tegishli yer uchastkasining N 34 (geomaʼlumot nuqta) hududidan doimiy foydalanish uchun 0,60 ga yer uchastkasi ajratilishini taʼminlasin. 3. Toshkent shahar hokimligi bir oy muddatda belgilangan tartibda zarur boʻlgan kommunikatsiya tarmoqlari yoʻnalishi va joylashishini oʻzgartirish hamda ajratilgan yer uchastkasi chegarasiga qadar yetkazib berish choralarini koʻrsin. 4. “Tek grup saglik hizmetleri” MChJ: markazni qurish hamda jihozlash ishlari uchun 7,5 mln. AQSh dollari miqdoridagi toʻgʻridan toʻgʻri xorijiy investitsiya mablagʻlarini jalb etish; markazni bir yil muddatda foydalanishga topshirish hamda 20 tadan kam boʻlmagan ish oʻrnini yaratish; radioterapiya va pozitron-emissionli tomografiya yoʻnalishida 2020-yil davomida 5 nafar tibbiyot xodimlarini oʻz hisobidan chet davlatlarga malaka oshirish kurslariga oʻqishga yuborish; markaz tashkil etilgandan 8 yil davomida onkologik kasalliklarga chalingan bemorlarning (imtiyozli toifadagi shaxslar) uch nafariga har oyda toʻla ravishda radioterapiya usulida davolash hamda uch nafar bemorni pozitron-emissionli tomografiya tekshiruvidan bepul oʻtkazish boʻyicha investitsiyaviy va ijtimoiy majburiyatlarni olganligi maʼlumot uchun qabul qilinsin. 5. Belgilansinki, “Tek grup saglik hizmetleri” MChJ tomonidan olingan investitsiyaviy va ijtimoiy majburiyatlar bajarilmagan yoki lozim darajada bajarilmagan taqdirda, yer uchastkasiga boʻlgan huquq uning xarajatlari qoplanmagan holda bekor qilinadi. 6. Oʻzbekiston Respublikasi Sogʻliqni saqlash vazirligi markaz ishga tushishidan avval chet el investitsiyasi ishtirokidagi “Tek grup saglik hizmetleri” MChJ bilan amal qilish muddati 8 yil boʻlgan ijtimoiy himoyaga muhtoj fuqarolarni bepul radioterapiya boʻyicha davolash va pozitron-emissionli tomografiya tekshiruvidan oʻtkazish tartibi va hajmini belgilovchi shartnoma imzolanishini taʼminlasin. 7. Oʻzbekiston Respublikasi Qurilish vazirligi loyiha doirasida amalga oshiriladigan qurilish-montaj ishlari sifati yuzasidan belgilangan tartibda nazorat oʻrnatsin.. 8. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari A.A. Abduxakimov va Oʻzbekiston Respublikasi sogʻliqni saqlash vaziri A.K. Shadmanov zimmasiga yuklansin.